section_heading: Ishlapljivanje vode
paragraph_text: Ishlapljivanje je pretvorba iz kapljevitog u plinovito agregatno stanje uz prisutnost jednog ili više sudionika u plinovitom agregatnom stanju. Struji li, npr., vlažni zrak preko jedne čiste vodene površine ili preko vlažnog poroznog tijela, tada voda s vodene površine ne isparuje, nego ishlapljuje u vlažni zrak na osnovi činjenice da je parcijalni tlak vodene pare neposredno uz graničnu površinu veći od parcijalnog tlaka vodene pare u struji vlažnog zraka podalje od slobodne površine. Tijekom ishlapljivanja, paralelno prijenosu mase (ishlapljene vlage) odvija se i prijenos topline. Prijenos mase, kao i prijenos topline, podliježu sličnim zakonima, te su intenzivniji ako je veća razlika tlakova vodene pare neposrednu uz slobodnu vodenu površinu i podalje od nje, odnosno veća razlika temperatura. Prijenos mase u suprotnom smjeru, tj. iz vlažnog zraka prema slobodnoj površini, naziva se rošenjem, a do njega dolazi kad je parcijalni tlak vodene pare podalje od slobodne vodene površine veći od parcijalnog tlaka vodene pare neposredno uz slobodnu površinu. Intezitet ishlapljivanja na dodirnoj površini vode sa zrakom opisan je Lewisovim zakonom: <big>dq<sub>m,d</sub>=-dq<sub>m,w</sub>=σ(X<sub>s</sub>-X)dA<sub>s</sub></big>